
  PARLAMENTUL ROMÂNIEI

CAMERA DEPUTAŢILOR

	COMISIA JURIDICĂ,

DE DISCIPLINĂ ŞI IMUNITĂŢI
	
	Bucureşti, 21 septembrie 2011

Pl-x 513/2011


AVIZ

asupra

propunerii legislative pentru modificarea şi completarea Ordonanţei de urgenţă a Guvernului nr.96/2002 privind acordarea de produse lactate şi de panificaţie pentru elevii din clasele I – VIII din învăţământul de stat şi privat, precum şi pentru copiii preşcolari din grădiniţele de stat şi private cu program normal de 4 ore
În conformitate cu prevederile art.95 din Regulamentul Camerei Deputaţilor, republicat, cu modificările şi completările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă pentru modificarea şi completarea Ordonanţei de urgenţă a Guvernului nr.96/2002 privind acordarea de produse lactate şi de panificaţie pentru elevii din clasele I – VIII din învăţământul de stat şi privat, precum şi pentru copiii preşcolari din grădiniţele de stat şi private cu program normal de 4 ore, trimisă cu adresa nr. Pl-x 513 din 5 septembrie 2011, înregistrată cu nr.31/842 din 14 septembrie 2011.
Senatul a respins iniţiativa legislativă în şedinţa din 5 septembrie 2011, în calitate de primă Cameră sesizată.

Camera Deputaţilor este Cameră decizională, în conformitate cu dispoziţiile art. 75 alin. (1) şi (3) din Constituţia României, republicată şi art. 92 alin.(9) pct.1 din Regulamentul Camerei Deputaţilor, republicat, cu modificările şi completările ulterioare. 
Propunerea legislativă are ca obiect de reglementare modificarea şi completarea Ordonanţei de urgenţă a Guvernului nr.96/2002 privind acordarea de produse lactate şi de panificaţie pentru elevii din clasele I – VIII din învăţământul de stat şi privat, precum şi pentru copiii preşcolari din grădiniţele de stat şi private cu program normal de 4 ore, avându-se în vedere instituirea cadrului legal pentru accesarea integrală a sprijinului comunitar acordat conform Regulamentului Consiliului (CE) nr.1234/2007 pentru furnizarea laptelui şi a anumitor produse lactate copiilor din instituţiile şcolare, în condiţiile în care în anul şcolar 2009-2010, România nu a putut atrage suma de 10 milioane de euro din fondurile europene nerambursabile. Prin introducerea dispoziţiilor referitoare la implementarea celor două regulamente europene şi prin modificarea şi completarea dispoziţiilor Ordonanţei de urgenţă a Guvernului nr.96/2002 se aduce o îmbunătăţire a cadrului legislativ intern în domeniul asigurării şi protecţiei introducerii pe piaţa românească a produselor lactate şi a produselor de panificaţie sigure din punct de vedere al consumului pentru elevii din învăţământul de stat şi privat, precum şi pentru copiii preşcolari din grădiniţele de stat şi private, urmând ca aceste dispoziţii să fie aplicate în continuare de producătorii şi distribuitorii implicaţi în producerea şi distribuirea lactatelor şi panificaţiei.
Potrivit prevederilor art.61 din Regulamentul Camerei Deputaţilor, republicat, cu modificările şi completările ulterioare, Comisia juridică, de disciplină şi imunităţi a dezbătut iniţiativa legislativă în şedinţa din 21 septembrie 2011.

Membrii Comisiei au examinat propunerea legislativă supusă avizării, expunerea de motive, şi avizul favorabil, cu observaţii şi propuneri al Consiliului Legislativ, aviz cu nr.472 din 26 aprilie 2011.

În urma dezbaterilor, Comisia juridică, de disciplină şi imunităţi a hotărât, cu unanimitate de voturi, avizarea favorabilă a propunerii legislative. 
În raport de obiectul şi conţinutul reglementării, iniţiativa legislativă face parte din categoria legilor ordinare. 
                              PREŞEDINTE,                          
            SECRETAR,

                                Daniel Buda                                            Gabriel Andronache

Consilier parlamentar,

Rodica PENESCU

